KIRJALLINEN KYSYMYS E-3163/02

esittäjä(t): Marjo Matikainen-Kallström (PPE-DE)ja Christian Rovsing (PPE-DE) neuvostolle

(5. marraskuuta 2002)

Aihe: Ydinenergia Bulgariassa

Viittaamme Euroopan parlamentissa 1. lokakuuta 2002 pidettyyn seminaariin, jossa keskusteltiin Bulgariassa sijaitsevan Kozloduyn ydinvoimalaitoksen tulevaisuudesta, ja komission jäsenen Günter Verheugenin komission puolesta 23. syyskuuta 2002 antamaan vastaukseen Marjo Matikainen-Kallströmin ja tri Adamin esittämään kirjalliseen kysymykseen E-2121/02.

Parlamentin seminaarissa Kansainvälisen atomienergiajärjestön (IAEA) ydinturvallisuudesta vastaava johtaja esitti raportin asiantuntijoiden vastikään tekemästä turvallisuustarkastuksesta. Raportin päätelmien mukaan Kozloduyn yksiköt 3 ja 4 ovat nyt saavuttaneet samat turvallisuusnormit kuin Euroopan unionin alueella toimivat samana vuonna valmistuneet yksiköt.

Vastauksessaan edellä mainittuun kysymykseen Günter Verheugen huomautti, että Kozloduyn ydinvoimalaitoksen yksiköissä 3 ja 4 on yhä useita turvallisuusvaatimusten vastaisuuksia ja että EU:n jäsenvaltiot vaativat sen takia yksiköiden sulkemista viimeistään vuonna 2006.

Voisiko neuvosto ilmaista kantansa IAEA:n turvallisuusraportista, joka koskee Kozloduyn ydinvoimalaitoksen yksiköitä 3 ja 4? Voisiko neuvosto erityisesti kertoa, mihin turvallisuusvaatimuksiin sen arviointi perustuu (mikäli ne poikkeavat IAEA:n turvallisuusvaatimuksista)? Voisiko neuvosto kertoa, minkä takia Kozloduyn yksiköt 3 ja 4 on suljettava huolimatta IAEA:n turvallisuusraportin päätelmistä? Voisiko neuvosto selittää, mitä ovat turvallisuusvaatimusten vastaisuudet, joihin komission jäsen Günter Verheugen viittasi?

Vastaus

(3. maaliskuuta 2003)

Neuvosto haluaisi aluksi huomauttaa, että ydinturvallisuus ei kuulu yhteisön vaan kansalliseen toimivaltaan. Lisäksi neuvosto painottaa sitä, että sillä ei ole tapana kommentoida Euroopan komission jäsenten lausumia.

Mitä tulee parlamentin jäsenten kysymyksen ytimeen, neuvosto haluaisi jäsenten kiinnittävän huomiota kirjalliseen kysymykseen E-1363/02 annettuun vastaukseen.

Se palauttaa kuitenkin parlamentin jäsenten mieleen tilanteen yleiset puitteet:

- Liittymiskonferenssin ministeritason kokouksessa Bulgarian kanssa 18. marraskuuta 2002 päätettiin, että energiaa koskevaa neuvotteluluku ei tässä vaiheessa edellytä lisäneuvotteluja. Sopimukseen päästiin myös sillä perusteella, että Bulgaria sitoutuu sulkemaan Kozloduyn ydinvoimalaitoksen yksiköt 3 ja 4 vuonna 2006. Päätettiin myös, että EU lähettää Bulgariaan asiantuntijavaltuuskunnan mahdollisimman pian ennen neuvottelujen loppuun saattamista. Valtuuskunnan toimeksianto on ydinturvallisuutta laajentumisen yhteydessä koskevan raportin ja vertaisarviointiraportin mukainen. Asiantuntijat seuraavat näiden raporttien suositusten täytäntöönpanoa ja kiinnittävät myös asianmukaista huomiota edellä mainittuihin sitoumuksiin yksiköiden sulkemisesta.

- Tässä yhteydessä palautetaan mieleen ydinturvallisuuden ja ympäristönsuojelun korkeaa tasoa koskeva EU:n yleinen kanta liittymisneuvotteluissa, mikä käy ilmi asiaa koskevista neuvoston päätelmistä. EU on päättänyt seurata tiiviisti koko liittymisprosessin ajan päätelmissä esiin otettujen asioiden edistymistä. EU jatkaa Bulgarian ydinturvallisuustilanteen seurantaa liittymisajankohtaan asti ja muistuttaa, että vastuu ydinlaitoksen turvallisesta suunnittelusta, rakentamisesta, toiminnasta ja käytöstä poistamisesta on sillä valtiolla, jonka lainkäyttövaltaan kyseinen laitos kuuluu.